CELEX: 62004TJ0394
Υπαλληλική υπόθεση
Υπάλληλοι
Προαγωγή

:
Ακυρώνεται η απόφαση περί χορηγήσεως μορίων προαγωγής στον Guido Strack για το έτος προαγωγών 2003 καθώς και η απόφαση περί
μη προαγωγής του κατά την εν λόγω περίοδο προαγωγών. Η Επιτροπή καταδικάζεται στα δικαστικά έξοδα.
Περίληψη
1.
Υπάλληλοι – Προσφυγή – Βλαπτική πράξη – Έννοια – Απόφαση καθορίζουσα τα χορηγηθέντα στον προσφεύγοντα μόρια προαγωγής
(Κανονισμός Υπηρεσιακής Καταστάσεως των υπαλλήλων, άρθρα 45, 90 και 91)
2.
Υπάλληλοι – Προαγωγή – Συγκριτική εξέταση των προσόντων
(Κανονισμός Υπηρεσιακής Καταστάσεως των υπαλλήλων, άρθρα 43 και 45)
1.
Συνιστούν πράξεις δυνάμενες να αποτελέσουν το αντικείμενο προσφυγής μόνον τα μέτρα τα οποία παράγουν δεσμευτικά έννομα αποτελέσματα
ικανά να θίξουν τα συμφέροντα του προσφεύγοντος μεταβάλλοντας σαφώς τη νομική του κατάσταση και καθορίζουν, οριστικώς, τη
θέση του θεσμικού οργάνου.
Στο πλαίσιο του νέου συστήματος προαγωγών που εφάρμοσε η Επιτροπή, το οποίο βασίζεται στον συνυπολογισμό των σωρευθέντων προσόντων,
τα οποία αντιπροσωπεύονται με τα μόρια που συσσωρεύονται ανά έτος, η χορήγηση μορίων κατά τη διάρκεια ενός δεδομένου έτους
έχει αποτελέσματα τα οποία δεν περιορίζονται και οριοθετούνται αποκλειστικώς στην τρέχουσα περίοδο προαγωγών, αλλά δύνανται
να επηρεάσουν πολλές περιόδους προαγωγών. Κατά συνέπεια, ο καθορισμός του αριθμού των μορίων ενόψει προαγωγής είναι αυτοτελής
πράξη παράγουσα δεσμευτικά έννομα αποτελέσματα ικανά να θίξουν τα συμφέροντα του μονίμου υπαλλήλου μεταβάλλοντας σαφώς τη
νομική του κατάσταση, μολονότι συνιστά ένα μόνον από τα στάδια της διαδικασίας προαγωγής.
Αντιθέτως, η διαδικασία προαγωγής η οποία διεξάγεται ως προς έναν μόνιμο υπάλληλο δεν αποτελεί βλαπτική πράξη κατά την έννοια
των άρθρων 90 και 91 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων (ΚΥΚ), εφόσον η διαδικασία
αυτή, καθεαυτή, δεν παράγει κανένα έννομο αποτέλεσμα ικανό να επηρεάσει άμεσα τα συμφέροντά του.
(βλ. σκέψεις 26, 29 και 30)
Παραπομπή: ΠΕΚ, 28 Σεπτεμβρίου 1993, T‑57/92 και T‑75/93, Yorck von Wartenburg κατά Κοινοβουλίου, Συλλογή 1993, σ. II‑925,
σκέψη 36 και εκεί παρατιθέμενη νομολογία· ΠΕΚ, 19 Οκτωβρίου 2006, T‑311/04, Buendía Sierra κατά Επιτροπής, Συλλογή 2006, σ.
II‑4137, σκέψη 89
2.
Η ακύρωση της εκθέσεως αξιολογήσεως της σταδιοδρομίας μονίμου υπαλλήλου για μια συγκεκριμένη περίοδο συνεπάγεται την ακύρωση
της χορηγήσεως των σχετικών με την περίοδο αυτή μορίων αξίας, διότι ο βαθμός τον οποίο λαμβάνει κάθε μόνιμος υπάλληλος στο
πλαίσιο της εκθέσεως βαθμολογίας της σταδιοδρομίας του μετατρέπεται αυτομάτως στο τέλος της διαδικασίας αξιολογήσεως σε μόρια
αξίας, τα οποία χρησιμοποιούνται για την προαγωγή. Η ακύρωση αυτή δεν είναι άνευ συνεπειών για τη χορήγηση των μορίων προτεραιότητας
καθώς και για την απόφαση περί αρνήσεως προαγωγής σχετικά με την επόμενη περίοδο αξιολογήσεως, ειδικότερα όταν η αρμόδια για
τους διορισμούς αρχή δικαιολογεί την απόφασή της σχετικά με τη χορήγηση του ακριβούς αριθμού μορίων προτεραιότητας σε μόνιμο
υπάλληλο με τον αριθμό των μορίων αξίας, τα οποία έχει λάβει ο εν λόγω υπάλληλος κατά τη διάρκεια της αντίστοιχης περιόδου
αξιολογήσεως.
(βλ. σκέψεις 37 έως 39)